b'\n_START_ARTICLE_\nMarina Palace\n_START_SECTION_\nHistoria\n_START_PARAGRAPH_\nMarina Palace valmistui vuonna 1973. Hotellin rakentamiseksi j\xc3\xa4rjestettiin vuonna 1970 yleinen arkkitehtuurikilpailu, jonka voitti arkkitehtitoimisto Jaakko ja Unto Rantanen. Toimisto my\xc3\xb6s suunnitteli hotellin. Sen urakoi Rakennustoimisto A. Puolimatka Oy. Rakennustaiteellisesti ja kulttuurihistoriallisesti arvokas Aurajoen varrella sijaitseva hotellirakennus on suojeltu asemakaavassa. Hotelli- ja ravintolatoimintaa py\xc3\xb6ritti aluksi Alkon tyt\xc3\xa4ryhti\xc3\xb6 Yhtyneet Ravintolat (my\xc3\xb6hemm\xc3\xa4lt\xc3\xa4 nimelt\xc3\xa4\xc3\xa4n Arctia). Arctian j\xc3\xa4lkeen hotelli kuului pohjoismaiseen Scandic-hotelliketjuun, joka puolestaan kuului viitisen vuotta Hilton-hotelliketjuun. Hilton myi Scandicin 2007._NEWLINE_Hotelli menestyi heti avaamisensa j\xc3\xa4lkeen hyvin, ja sinne majoitettiin muun muassa Turkuun saapuneet valtiovieraat sek\xc3\xa4 tasavallan presidentti. Hotellissa ovat y\xc3\xb6pyneet muun muassa Ruotsin kuningas Kaarle XVI Kustaa ja kuningatar Silvia, Namibian presidentti Sam Nujoma ja Alankomaiden kuningatar Beatrix. Hotellin ylimm\xc3\xa4n kerroksen asunnossa asuu Hesburger-pikaruokaravintolaketjun omistaja Heikki Salmela._NEWLINE_1980-luvun puoliv\xc3\xa4liss\xc3\xa4 Marina Palacea laajennettiin. 1990-luvun aikana hotellitoiminta vaikeutui, ja hotelli joutui muun muassa lomauttamaan ty\xc3\xb6ntekij\xc3\xb6it\xc3\xa4\xc3\xa4n. 2000-luvun alussa Marina Palacen omistaja vaihtui useita kertoja, ja vuonna 2003 tuolloin Scandic-hotelliketjuun kuuluneen hotellin toiminta lopetettiin._NEWLINE_Scandic-hotellin lakkautettua toimintansa tiloihin suunniteltiin vanhusten palvelutaloa, mutta lopulta rakennus muuttui uudelleen hotelliksi. Vuonna 2006 t\xc3\xa4ysin peruskorjattu Marina Palace liittyi Radisson SAS -hotelliketjuun. Hotellin pihan alle rakennettiin pys\xc3\xa4k\xc3\xb6intihalli._NEWLINE_Hotellitoimintaa hoiti vuodesta 2006 l\xc3\xa4htien SOK:n tyt\xc3\xa4ryhti\xc3\xb6 Sokotel Oy, joka m\xc3\xb6i liiketoiminnan vuoden 2011 alussa Turun Osuuskaupalle. Hotelli jatkaa toimintaa Radisson Blu -liikemerkin alla.'